
Nr.27/170/12 mai 2003
RAPORT

asupra propunerii legislative pentru modificarea art.71 alin.(1) 
din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea art.71 alin.(1) din Codul Muncii, trimisă cu adresa nr.133 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea alineatului (1) al articolului 71 din Legea nr.53/2003 - Codul Muncii, în sensul înlocuirii termenului “pot” cu termenul “vor”, astfel încât sindicatele să fie obligate să propună angajatorului, în termen de 15 zile calendaristice de la primirea notificării privitoare la concedieri, măsuri pentru evitarea concedierilor sau diminuarea numărului salariaţilor concediaţi.
Comisia propune Plenului respingerea propunerii legislative întrucât instituirea obligaţiei sindicatului de a propune angajatorului măsuri pentru evitarea concedierilor ori diminuării numărului salariaţilor concediaţi, nu ţine seama de faptul că în cazul concedierilor colective există situaţii în care astfel de propuneri nu pot fi făcute.
Potrivit dispoziţiilor art.28 alin.(1) din Legea sindicatelor nr.54/2003, principala atribuţie a organizaţiilor sindicale este de a apăra drepturile membrilor lor ce decurg din legislaţia muncii, statutele funcţionarilor publici, contractele colective de muncă şi contractele individuale de muncă în faţa instanţelor judecătoreşti prin apărătorii proprii sau aleşi.

Astfel, obligarea sindicatelor de a face propuneri în acest sens excede spiritului Legii nr.54/2003 – legea cadru în materie.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 7 mai 2003, Comisia propune respingerea acesteia cu 11 voturi pentru şi 3 voturi împotrivă.

